СТАНОВИЩЕ ПО ЗАКОНОПРОЕКТ ЗА ЗАЩИТА СРЕЩУ ДОМАШНО НАСИЛИЕ

НГИ „Системата ни убива“ считаме, че зачестилите сигнали за домашно насилие през последните години са доказателство за неефективната работа на всички институции и липсата на добра координация между тях, която да води до ефективна защита на потенциалните жертви, санкции за нарушителите, и да се грижи за справяне с последствията от домашно насилие. За съжаление, не сме съгласни с така предложеният законопроект, и считаме, че в този вид той няма да доведе до ефективна превенция и защита, поради следните няколко пропуски:

1. Законопроектът не съдържа ясен координационен механизъм за превенция и защита от насилие, липсват ясни отговорности на всяка замесена държавна инстанция, и няма достатъчно санкции и последствия за извършителите. Против сме влизането на сила на закон, без ясни горепосочените елементи.
2. Законопроектът предлага създаване на тромава административна структура от 8 заместник-министри и 4 директори на социални и правосъдни институции (Национална комисия за превенция и защита от домашно насилие) с цел разработка на механизъм, с включено финансиране и за семинари, конгреси. Категорично против сме поредната нефункционираща структура на държавна субсидия.
3. Законопроектът предлага програма за финансиране на социални услуги като кризисни центрове за настаняване на жертви на насилие и центрове за психо-социално консултиране, психотерапевтична работа, застъпничество и социална работа – чието място е в Закона за социални услуги. Категорично против сме регламентиране на финансиране на социални услуги в този законопроект. Задължително трябва да има кризисни центрове и центрове за работа с жертви и извършители на насилие, но тяхното създаване, управление, контрол и финансиране трябва да се регламентира в Закона за социални услуги, който според нас подлежи на спешно обсъждане, преразглеждане и изменение. Според нас тези услуги трябва да бъдат финансирани като делегирани от държавата дейности, с ежегоден бюджет, а не на програмен принцип.
4. Категорични сме, че държавата не трябва да извежда деца на семейства с констатирано домашно насилие и да ги настанява в Центрове за настаняване от семеен тип, при които няма изход обратно към семейството. Децата трябва да си остават в семейството, а извън него да бъде извеждан насилникът. Законът трябва да съдържа ясни разпоредби и система за наказание на извършителя и настаняването му в специален кризисен център за терапевтична работа.

Затова предлагаме следните промени в закона преди да бъде приет:

1. Разработен и разписан механизъм за защита на местно ниво - координационни звена с представители от МВР, прокуратура, социална, здравна и образователна система, които да работят активно, ежедневно, с ясно поставени цели за намаляване на насилието.
2. Освобождаване на няколко центрове за настаняване от семеен тип за деца в големи градове и предоставянето им за функциониране като кризисни центрове при домашно насилие с период на настаняване до 2 месеца. Ре-интеграция на деца от ЦНСТ в домовете им и забрана за настаняването им в ЦНСТ при случаи на домашно насилие за повече от 2 месеца.
3. Включване на финансови и административни санкции за извършителите на домашно насилие като отделни разпоредби в закона.
4. Създаване на регистър на доказани извършители на домашно насилие и забрана за изпълнение на длъжности в здравната, социалната и образователната система.
5. Разработка на механизъм за работа с извършителя на насилието му, и подсигуряване на места за временно настаняване при извеждане от дома.

За целта считаме за належащо провеждането на допълнителни срещи от работните групи и задълбочено обсъждане в парламента, за да бъдат отразени горепосочените искания.

В противен случай законопроектът ще обслужва само финансовите интереси на организациите работещи по последствията от проблема, и никога няма да постигне ефективна защита и намаляване на този вид престъпления.

НГИ „Системата ни убива“, в качеството ни на обединени родители на деца/ лица и хора с увреждания, инициирали и участвали активно в разработването на Закона за личната помощ и организирали множество протести за неговото приемане и за реформи в социалната политика.

Гр.София

24.06.2022г.

18.06.2022г. Лице за контакт:Вера Иванова,тел. 0888476245

08.02.2022г.

Гр.София

#СИСТЕМАТАНИУБИВА